0514.xml
پی ٹی آئی کے ارکان کے استعفوں کی تصدیق کی ڈیڈ لائن ختم قومی اسمبلی سیکرٹریٹ سے مشاورت کے بعد آئندہ کا لائحہ عمل طے کیا جائے گا، سپیکر قومی اسمبلی سردار ایاز صادق
اسلام آباد ۔ 15 اکتوبر (اے پی پی) سپیکر قومی اسمبلی سردار ایاز صادق نے کہا ہے کہ پاکستان تحریک انصاف کے ارکان کو ان کے استعفوں کی تصدیق کے لئے دی گئی ڈیڈ لائن ختم ہو گئی ہے، سوچ بچار اور قومی اسمبلی سیکرٹریٹ سے مشاورت کے بعد آئندہ کا لائحہ عمل طے کیا جائے گا۔ بدھ کو سینئر صحافیوں سے گفتگو کرتے ہوئے انہوں نے کہا کہ پی ٹی آئی کے ارکان کے استعفوں کی تصدیق کرنا ان کی آئینی ذمہ داری ہے، پی ٹی آئی کے ارکان کو 15 اکتوبر تک اپنے استعفوں کی تصدیق کے لئے اپنے چیمبر میں پیش ہونے کے لئے نوٹس جاری کئے تھے تاہم پی ٹی آئی کا کوئی رکن اپنے استعفوں کی تصدیق کے لئے نہیں آیا۔ پی ٹی آئی کے ارکان بے شک اکٹھے آئیں، ان کے استعفوں کی تصدیق انفرادی طور پر ہی ہو گی۔ آئندہ کے لائحہ عمل کے حوالے سے انہوں نے کہا کہ اس معاملے پر سوچ بچار جاری ہے، سیکرٹریٹ سے مشاورت کے بعد آئندہ کا لائحہ عمل اختیار کیا جائے گا۔
APP
15.10.14
0514p.xml
پی ٹی آئی ارکان اکٹھے آئےتو تب بھی تصدیق انفرادی ہوگی،ایاز صادق
اسلام آباد(خبرایجنسیاں)اسپیکر قومی اسمبلی سردار ایاز صادق نے کہا ہےکہ تحریک انصاف کے ارکان کے استعفوں کا پہلا مرحلہ مکمل کر لیا ہے ارکان اکٹھے آجائیں مگر تصدیق انفرادی طور پر ہوگی،ریستوان یا شادی کی تقریب میں استعفامنظور نہیں کر سکتا،دو ہفتوں کا وقت نہیں دیا،انتخابی اصلاحاتی کمیٹی کی مدت 25 اکتوبر کو ختم ہوجائے گی۔بدھ کو پارلیمنٹ ہاوس میں صحافیوں سے گفتگو کرتے ہوئے انہوں نے کہا کہ تحریک انصاف کا ارکان کے استعفوں سے متعلق تصدیقی عمل کا پہلا مرحلہ مکمل کر لیا ہے،تحریک انصاف کا ارکان اکٹھےآنا چاہیں توکوئی ممانعت نہیں تاہم تصدیق انفرادی طور پر ہوگی۔انہوں نے کہا کہ میں کسی ریستوان یا شادی کی تقریب میں بیٹھ کر استعفوں کو منظور نہیں کر سکتامجھے دیکھنا ہو گا کہ ہر رکن نے استعفا رضاکارانہ طور پر دیا ہے اور اس پر دستخط اصلی ہیں استعفوں کی منظوری کے حوالے سے کوئی ٹائم فریم نہیں دے سکتا،مشاورات کا عمل جاری ہے۔انہوں نے تحریک انصاف کو دو ہفتوں کی مہلت نہیں دی کوئی ایسا کام نہیں کرنا چاہتا کہ مجھ پر الزام آئےکہ میں نے آئینی و قانونی تقاضے پورے نہیں کیے ہیں۔انہوں نے کہا کہ انتخابی اصلاحاتی کمیٹی کی مدت25 اکتوبر کو ختم ہوجائے گی،حکومت نے مدت میں توسیع کرنے کی کوئی درخواست ابھی نہیں دی۔واضح رہے کہ تحریک انصاف کے تین ارکان کے استعفی مسترد ہوئے ہیں جبکہ جاوید ہاشمی نے اسمبلی فلور پر استعفا دیااور تین ارکان منحرف ہیں،26ارکان کے استعفے منظور ہونے ہیں۔
daily_islam
16.10.14